Seun (14) enigste van gesin wat brand oorleef(Argieffoto: Pixabay.com) ŉ Brand wat Vrydag in ŉ woonstelgebou in Joe Slovo Park in Milnerton gewoed het, het ŉ gesin uitgewis en een seun wees gelaat. Jermaine Carelse, woordvoerder van die Stad Kaapstad se brandweer- en reddingsdienste, het aan Maroela Media gesê dat brandbestryders Vrydag teen 01:16 ŉ noodoproep ontvang het dat daar rook uit ŉ woonstelgebou borrel. Volgens Carelse was die brand in ŉ woonstel op die grondvloer van ŉ woonstelblok in Nqabe-straat. Hy sê dat die brandbestryders deur omstanders ingelig is dat daar steeds mense in die woonstel was. Lede van die gemeenskap het vroeër reeds probeer om die familie uit die woonstel te red, maar kon nie daarin slaag nie as gevolg van rook en die vlamme wat reeds te groot was. Die vuur is geblus en ŉ soek-en-reddingspan is by die woonstel ingestuur. Daar het die span op die lyke van twee volwassenes, asook twee minderjariges en ŉ baba afgekom. “Die ma het steeds haar baba in haar arms gehad toe sy gevind is,” sê Carelse. Die 14-jarige seun is ook in die woonstel aangetref, met verskeie brandwonde oor sy lyf en aan sy kop. Carelse sê paramedici het na die seun op die toneel omgesien en hy is per ambulans hospitaal toe vervoer. “Die toneel word tans deur die polisie ondersoek,” sê hy. In ŉ verklaring het die polisie gesê hulle ondersoek nog die oorsaak van die brand.